Cau robat

El **Cau robat** és una versió més complexa del **Cau**: tant el mecanisme com la majoria de normes hi coincideixen però hi ha alguns trets distintius més complexos: en la present fitxa només exposam les regles que diferencien els dos jocs.

S'hi juga generalment entre 3 i 5 jugadors, amb una baralla espanyola sense comodins. Es pot jugar tant amb una baralla de 48 cartes com amb una de 40 (sense vuits ni nous); simplement s'ha de tenir en compte que en aquest darrer cas, a l'hora de fer escala, del set es passa al deu.

## Preparació

Remenau les cartes, **repartiu-ne tres per hom i descobriu-ne al centre de la taula tantes com jugadors hi participin**. Si entre les cartes exposades n'hi ha dues o més que coincideixen en nombre, retirau les repetides, mesclau-les de nou i substituïu-les. Deixau la resta de cartes formant una pila que servirà per a després de cada ronda, quan tothom queda sense cartes en mà, repartir-ne tres més, i així fins que s'acaben les cartes.

## Regles

El funcionament és similar al joc del **Cau**. Consultau-ne la fitxa: a continuació exposam simplement els trets distintius.

En el Cau robat **és possible robar les piles de cartes capturades pels altres jugadors** i incorporar-les a la pila de captures pròpia. Això s'aconsegueix capturant cartes del mig de la taula i fent escala amb la carta que corona una pila de captures rival. Per a tal efecte és important que la pila de cartes capturades estigui descoberta i que es respecti un ordre rigorós per determinar quina és la carta que la corona: en capturar una carta, es juga la carta que tenim en mà damunt la carta que el jugador es vol endur i les posa tal qual damunt la pila de captures. En fer escales, col·loca les dues cartes primeres damunt la següent carta i així successivament, és a dir: la carta des de la mà serà sempre la que coronarà la pila de captures en acabar la jugada i abans de passar el torn al següent jugador.

Quan un jugador rep cartes per haver cantat una de les jugades especials (*cau*, *recau*, *contracau*, *ronda*, *rondí* o *neta*) les col·loca damunt la pila de captures en el mateix ordre que les rep. Les penalitzacions es paguen per *cau*, *recau*, *contracau i* neta es paguen quan el jugador que és mà acaba el seu torn, de manera que les cartes pagades substituiran la que ell col·loqui a la pila.

* No es pot agafar una pila rival per a fer parella, ha de ser fent escala després de capturar una carta de la taula.
* **Pila segura**. Si la carta de dalt d'una pila coincideix amb una carta del mig de la taula, diem que està segura: no la poden robar fent escala ja que per força s'ha d'agafar primer la d'enmig de la taula.
* **Si la carta de dalt d'una pila és un u** també està segura, ja que és la carta que comença les escales.
* Un jugador pot capturar la seva pròpia pila si això li convé per a poder fer una escala més llarga (sempre que la carta de dalt de la pila no coincidesqui amb una carta del mig de la taula).

### Cau, recau i contracau

Donat que l'ordre de les cartes rebudes dels rivals passa a prendre importància, car determina la carta que coronarà la pila del jugador que executa una jugada especial, cal detallar en quin ordre es perceben les cartes en cada cas. Entenem pel primer jugador el que ha deixat una carta damunt la taula sense capturar-ne cap; ens referim a la resta per la jugada que hagin cantat (*cau*, *recau* o *contracau*):

1. **Cau**. El primer jugador dona una carta de les capturades al que ha fet *cau*, acabat el torn d'aquest. Així, la carta donada coronarà la pila del jugador que ha fet *cau*.
2. **Recau**. El jugador que fa *recau* rep dues cartes del primer jugador i una del que ha fet *cau*. L'ordre és el següent: el que ha fet cau dona una carta al que ha fet recau i després el primer jugador dona una carta al que ha fet *cau* i dues al que ha fet *recau*.
3. **Contracau**. L'ordre de pagament és el següent: el jugador que ha fet *recau* paga una carta al que ha fet *contracau*, el jugador que ha fet *cau* en paga una al que ha fet *recau* i dues al que ha fet *contracau* i, finalment, el primer jugador paga una carta al que ha fet *cau*, dues al que ha fet *recau* i tres al que ha fet *contracau*.

### Final del joc

Quan s'acaben les cartes de la pila de robar i tothom es queda sense mà, el darrer jugador que ha fet una captura es queda la resta de cartes del centre de la taula. Es paguen deutes si n'hi havia i es fa el comptatge de cartes capturades. El guanyador que en té més, guanya la partida.

## Variacions

* **Cau**. Versió més simple en què les piles de cartes capturades pels altres jugadors no es poden robar fent escala, és a dir: només es poden capturar les cartes descobertes al mig de la taula.
* **Cau, recau i contracau sense escala**. Quan algú fa una d'aquestes tres jugades, no pot iniciar una seqüència per a capturar més cartes del mig de la taula.

## Referències

1. ↑ https://ca.wikipedia.org/wiki/Cau,\_recau\_i\_Sant\_Vicent#Cau\_robat